“Nastavljamo zajedno”: Počinju nove inicijative za razvoj Nikšića i Plužina kroz ReLOaD3 program

Šest nevladinih organizacija iz Nikšića i Plužina realizovaće projekte usmjerene na unapređenje kvaliteta života u lokalnim zajednicama, uz podršku Regionalnog programa lokalne demokratije na Zapadnom Balkanu 3 – ReLOaD3.
Za projekte je opredijeljeno ukupno 75.824,50 EUR, a baviće se zaštitom životne sredine, socijalnom inkluzijom, kulturom, aktivnim starenjem i osnaživanjem različitih grupa stanovništva. Regionalni program lokalne demokratije na Zapadnom Balkanu 3 - ReLOaD3 finansira Evropska unija, sprovodi UNDP, a Opštine Nikšić i Plužine u programu učestvuju kao klaster „Nastavljamo zajedno“.
Podršku su dobili projekti odabrani kroz prvi javni poziv ReLOaD3 programa, koji je bio otvoren od 19. marta do 17. aprila 2026. godine. Na konkurs je pristiglo ukupno 13 projektnih prijedloga, od kojih je šest, nakon sprovedenog evaluacionog procesa, predloženo za finansiranje. 
Konkursu su prethodile konsultacije sa predstavnicima nevladinih organizacija, lokalnih samouprava i građana, kako bi prioritetne oblasti finansiranja bile usklađene sa lokalnim strateškim dokumentima i stvarnim potrebama zajednica. Kao prioriteti definisani su zaštita životne sredine, društveno angažovani i zdravi mladi u zajednici , socijalna inkluzija, kultura i ekonomski razvoj. 
Pored javnog poziva, zainteresovanim organizacijama bila je dostupna podrška kroz info-dane organizovane u Nikšiću i Plužinama, dvodnevnu obuku iz upravljanja projektnim ciklusom i mentorski program za razvoj projektnih prijedloga. Na taj način organizacije su imale priliku da unaprijede projektne ideje, budžete, matrice logičkog okvira i planove aktivnosti. 
Finansijsku podršku dobili su sljedeći projekti:
· NVO Mozaik – Cultu(re)Access 
· Društvo mladih ekologa Nikšić – Zeta: Zajednički pristup upravljanju prirodnim resursima 
· Udruženje za pomoć licima ometenim u psihofizičkom razvoju – UZPD – Mi možemo mnogo toga uz vašu podršku 
· NVU Udruženje penzionera Nikšić – Aktivno i zdravo treće doba – AZ3D 
· NVO Green Piva – Pivsko jezero – čisto za nas 
· NVU Žuti Leptir – Kreiraj svoju priliku 
ReLOaD3 nastavlja da jača saradnju lokalnih samouprava i civilnog društva, omogućavajući da se javna sredstva raspodjeljuju transparentno i usmjeravaju ka projektima koji nude konkretna, održiva i lokalno utemeljena rješenja.  U prethodnoj fazi ReLOaD programa, NVO iz Nikšića i Plužina implementirale su osamnaest kreativnih inicijativa u zajednici, u vrijednosti od oko 200,000 EUR.
Realizacijom odabranih projekata, Nikšić i Plužine dobiće nove sadržaje koje doprinose inkluzivnijim, aktivnijim i odgovornijim lokalnim zajednicama.
